ועדת הכלכלה, כנסת 18, פרוטוקול מספר 54, 2009-07-08 14:30

אופיר אקוניס: שלום רב, אני מתכבד לפתוח את הישיבה בבקשה לדיון מחודש של ח"כ עמיר פרץ, שביקש רביזיה על פרק י"ז - חשמל.

לאה ורון: הוא הודיע לוועדה באמצעות עוזרתו שהבקשה לדיון מחדש היא בניגוד לדעתו, שהבקשה לקיים את הישיבה בנושא הדיון מחדש במועד הזה היא בניגוד לדעתו.

אופיר אקוניס: הוועדה לא קובעת ישיבות לפי לוח הזמנים הפרטי של חברי הכנסת.

דני דנון: אם חבר כנסת רוצה רביזיה, זה עובר לדיון?

לאה ורון: אם חבר כנסת מבקש, לפי תקנון הכנסת, בקשה לדיון מחדש, הוועדה מעמידה על סדר יומה את הבקשה בתיאום אתו.

לאה ורון: הדיון מתחיל בהעלאת הבקשה להצבעה.

לאה ורון: אם הבקשה מתקבלת, מתקיים הדיון מחדש.

אופיר אקוניס: את מציעה שנעלה להצבעה את בקשתו של חבר הכנסת פרץ?

אופיר אקוניס: חבר הכנסת פרץ הודיע לי שהוא לא יוכל – גברתי היועצת המשפטית, בבקשה.

אתי בנדלר: הפרוצדורה של דיון מחודש היא פרוצדורה שקבועה בתקנון, בהתאם לסעיף 110.

אופיר אקוניס: רק אעדכן, כדי שלא יהיו אי הבנות – שוחחתי עם חבר הכנסת פרץ לפני שעה וחצי.

אופיר אקוניס: אמרתי לו שבנסיבות שנוצרו בשעה 11:30, והתנצלתי בפניו על כך שלא קיימנו את הישיבה ב-11:30, שאם הדבר היה תלוי בי, היא היתה מתקיימת, והתוצאה היתה כפי שהיתה מתקבלת, ואולם מכיוון שלא הצלחנו לקיים אותה ב-11:30 ביקשתי ממנו שב-14:30 נקיים את הישיבה.

אופיר אקוניס: התקשרתי אליו, הוא אמר שהוא יצא מהבניין והוא בדרום הרחוק, הרבה אחרי באר שבע, אם אניני טועה, ציטוט שלו.

אופיר אקוניס: וזה בסדר גמור, חשוב להיות שם.

אופיר אקוניס: מצד שני, אמרתי לו, שהיום, למיטב ידיעתי, הוא יום עבודה של הכנסת.

אופיר אקוניס: זה יום רביעי.

אופיר אקוניס: אנו לא בפגרה.

אופיר אקוניס: אנו נמצאים כאן, האם הוא יוכל לחזור עד 14:30 לכאן כדי לקיים את הדיון?

אופיר אקוניס: הוא אמר שלא, ושאעשה מה שאני מוצא לנכון, אז מצאתי לנכון לקיים את הישיבה ב-14:30, להעלות את הצעתו של חבר הכנסת פרץ, ולקבל החלטה ברוב קולות.

אתי בנדלר: ההליך של דיון מחדש קבוע בסעיף 110 לתקנון, הוא הליך דו שלבי; משהוועדה מתכנסת לדון בבקשה, מצביעים קודם כל על עצם הבקשה לדיון מחדש.

אתי בנדלר: אם ההצעה מתקבלת, מתקיים דיון מחדש.

אתי בנדלר: אם ההצעה אינה מתקבלת בהצבעה, לא מתקיים דיון מחדש.

דני דנון: אם תתקבל החלטה לדיון מחדש, המועד יתואם יחד עם חבר הכנסת פרץ.

אופיר אקוניס: בסדר גמור.

אתי בנדלר: אזכיר שאמרתי ליושב ראש בשיחה טלפונית בינינו, שמקובל ונהוג בכנסת לתאם מועדים לדיון בבקשות של חברי כנסת כמו דיון בהצעות חוק פרטיות בוועדות וכו' עם המציע עצמו.

אתי בנדלר: זה מה שמקובל.

לאה ורון: זה גם מה שנעשה לגבי הישיבה שנקבעה ל-11:30.

אתי בנדלר: היושב ראש לקח את זה לתשומת לבו.

אופיר אקוניס: נכון.

אופיר אקוניס: חזרתי ואמרתי לחבר הכנסת פרץ, שיום רביעי הוא יום עבודה של הכנסת, וב-14:30 עדיין יום עבודה.

אופיר אקוניס: אגב, אנחנו גם קיבלנו בקשות לקיום דיונים, מבלי שהדבר יהיה נוח ללוח הזמנים של יושב ראש הוועדה, ומרצוני הטוב שיניתי את לוח הזמנים שלי לדברים שאפילו לא היו חשובים לי, אלא היו חשובים לאחרים.

דוד רותם: האם רק חברים קבועים יכולים לבקש רביזיה?

אתי בנדלר: בדרך כלל מקובל שחברי הוועדה מבקשים את הבקשה לרביזיה.

דוד רותם: אחרת הייתי מבקש עכשיו רביזיה, והייתי מבקש לאמץ את טענותיו של חבר הכנסת פרץ, ואז הטענות שלו נשמעו וההצבעה תואמה אתו.

אופיר אקוניס: תודה.

אופיר אקוניס: אני מעלה להצבעה את ההצעה, האם לקיים דיון ברביזיה של חבר הכנסת פרץ.

אופיר אקוניס: מי בעד?

אופיר אקוניס: מי נגד?

אופיר אקוניס: הצבעה בעד – 1 נגד – 4 נמנעים - אין

לאה ורון: חברת הכנסת קירשנבאום מצביעה במקום חבר הכנסת אילטוב, חבר הכנסת רותם מצביע במקום חבר הכנסת עמאר.

אופיר אקוניס: בעד – 1, נגד – 4, אין נמנעים.

אופיר אקוניס: ההצעה נדחתה.

אופיר אקוניס: תודה רבה, הישיבה נעולה.